Ventspilis

**Ventspilis** (arba **Ventpilis**; , ) – miestas Latvijos šiaurės vakarinėje dalyje prie Baltijos jūros. Pavadinimas kilo nuo per miestą tekančios Ventos upės pavadinimo.

Ventspilis pirmą kartą kronikose paminėtas 1290 metais, ten įkūrus Livonijos ordino pilį. Šiuo metu Ventspilyje veikia svarbus neužšąlantis jūrų uostas ir vienas iš trijų Latvijos oro uostų.

Ventspilio paplūdimiui suteiktas Mėlynosios vėliavos statusas. 

2002 m. Ventspilis prisijungė prie tarptautinės meno programos *[[Karvių paradas]]* (angl. Cow parade). Visame mieste viešose erdvėse buvo pastatytos 25 naujai sukurtos karvių skulptūros. Vėliau jos buvo parduodamos aukcione, o žymiausios iki šiol stovi miesto aikštėse.

## Istorija
Iki 1230 m. Ventos upės žiotys priklausė Kuršo karaliaus Lamekino valstybei ir vadinosi *Saggara*. Kaip *Vinda* pirmą kartą paminėta kaip Livonijos ordino pilis prie Ventos žiočių 1290 m., o bažnyčia - 1298 m. Livonijos ordino laikais Ventspilis buvo Hanzos sąjungos narys.

Kuršo ir Žiemgalos kunigaikštystės laikais, ypač valdant kunigaikščiui Jokūbui (1642-1682 m.), Ventspilis buvo svarbus uostamiestis ir laivų statybos centras. Šiuo laikotarpiu buvo pastatyti 44 karo ir 79 prekybos laivai, kai kurie iš jų buvo parduoti kitoms Europos šalims. Po Šiaurės karo 1710 m. dėl maro epidemijos mirė dauguma miesto gyventojų ir miestas sunyko. Pagrindinis jo pajamų šaltinis buvo žvejyba.

Po 1795 m. kunigaikštystės prijungimo prie Rusijos imperijos buvo Ventspilio kunigaikščio dvaro (*Hauptmannschaft Windau*) ir viso Šiaurės Kuršo administracijos centras. 1904 m. atidaryta Ventspilio-Rybinsko geležinkelio linija, o eksporto stotis perkelta į dešinįjį Ventos upės krantą, kur pastatytas didelis grūdų elevatorius ir sviesto šaldykla. Miesto klestėjimą nutraukė Pirmasis pasaulinis karas, kai Rusijos valdžia dėl karo veiksmų skubiai evakavo vertingus uosto objektus ir didelę dalį gyventojų.

Po Antrojo pasaulinio karo Ventspilis tapo SSRS tranzito ir žvejybos uostu, o vėliau - didžiausiu naftos ir naftos produktų eksportuotoju SSRS.

Latvijai atgavus nepriklausomybę, miestas ir uostas sparčiai vystėsi. Ventspilis tapo ne tik išvystytu tranzitinės prekybos centru, bet ir populiaria turistų lankoma vieta.

## Klimatas
Ventspilis yra pereinamojoje zonoje tarp jūrinio ir drėgno žemyninio klimato (Kepeno klimato klasifikacija – Cfb ir Dfb), žiemą temperatūra nukrenta šiek tiek žemiau nulio, o vasaros būna šiltos. Ventspilyje užfiksuotas Latvijos temperatūros rekordas – 37,8 °C, pasiektas 2014 m. rugpjūčio 4 d.

## Laisvalaikio ir pramogų objektai
* Livonijos ordino pilis (minima nuo 1290 m.)
* Senamiestis (*Vecpilsēta*)
* „Uosto galas“ (*Ostgals*)
* Pajūrio gamtos muziejus (nuo 1954 m.)
* Herberto Dorbės muziejus „Protėvių dulkės“ (*Senču putekļi*)
* „Mėlynosios vėliavos“ paplūdimys
* Pietų molas (pastatytas 1905 m.)
* „Inkarų takas“ (*Enkuru taka*)
* „Džiunglių takas“ (*Džungļu taka*)
* Vandens pramogų parkas (Pludmales Akvaparks) 
* vaikų miesteliai
* olimpinis centras
* nuotykių parkas
* riedlenčių parkas
* Renkio sodas (*Reņķa dārzs*)
* elnių sodas

## Miestai partneriai
*  Štralzundas, Vokietija
*  Lorjanas, Prancūzija
*  Vastervik, Švedija
*  Parchimas, Vokietija

## Žymūs žmonės
Ventspilyje gimė:
* Baiba Rivža (1949-) – politikė
* Ēriks Rags (1975-) – ieties metikas
* Freds Rībels, gim. Pauls Sproģis (*Fred Rebell*, 1886-1968) – jūrininkas
* Gatis Gūts (1976-) – bobslėjininkas
* Ģirts Valdis Kristovskis (1962-) – politikas
* Gundars Vētra (1967-) – krepšininkas
* Imants Ramiņš (1943-) – kompozitorius
* Ingus Janevics (1986-) – ėjikas
* Normunds Pūpols (1984-) – šuolininkas
* Sandis Prūsis (1965-) – bobslėjininkas
* Rebeka Ibrahima (g. 1998) – sunkiaatletė, olimpietė

## Sportas
### Futbolas
* FK Ventspils
* FC Tranzit
* FK Vindava
* Venta Ventspils

## Nuotraukos

Vaizdas:Ventspilis. Isplaukia krovininis laivas, 2006-09-22.jpg|Švyturys Ventos upės žiotyse
Vaizdas:Ventspilis. Evangeliku liuteronu Nikolajaus baznycia, past. 1855, 2006-09-22.jpg|Evangelikų liuteronų bažnyčia
Vaizdas:Ventspilis. Livonijos ordino pilis, 1290 m. 2006-09-22.jpg|Livonijos ordino pilis
Vaizdas:Keliaujanti karve Ventspilis.jpg|"Keliaujanti karvė" netoli Ventspilio uosto
Vaizdas:Ventspilio biblioteka.jpg|Viešoji Ventspilio biblioteka (nuo 1937 m.)
Vaizdas:Ventspilio_uostas.2010-07-23.jpg|Ventspilio uostas 2010 m.


## Šaltiniai

## Nuorodos
* Ventspilio svetainė 
* Ventspilio turizmo informacija